**A LEXUS ÚJ ISMERETTERJESZTŐ VIDEÓSOROZATÁNAK ELSŐ TÉMÁJA AZ ORIGAMI LESZ**

**A modelljeinek prémium kidolgozottságáról, és a belső terek kialakítása során inspirációul szolgáló hagyományos kézműves eljárásokról ismert Lexus egy világméretű, közösségi médiára alapozott videósorozatot indít, aktívan bevonva a nézőket az alkotásba. Az ismeretterjesztés és inspirációnyújtás céljából útjára indított sorozat első részének témája az origami lesz, amelyet az Angliában élő origami-művész, Coco Sato segítségével mutat be a japán luxusautógyártó.**

Lexus Creates címmel debütál a japán luxusautó és életmódmárka új video-sorozata. Ez a közösségi médiára alapozott műsor olyan tevékenységekbe vonja be a résztvevőket, amelyek kellemes elfoglaltságot jelentenek, miközben mélyebben megismerhetik a Lexus nevéhez fűződő dizájn és kézműves kidolgozás mesteri színvonalát. A sorozatban híres művészek szerepelnek, hogy tehetségükkel alkotásra inspirálják a résztvevőket.

*“A Lexustól nem idegen, hogy szokatlan módon teremt kapcsolatot a nagyközönséggel – méghozzá olyan módszerekkel, amelyek messze túlmutatnak az autóipar eszköztárán. A márka emberközpontú szemlélete és a kézművesség iránti elkötelezettsége természetessé teszi, hogy alaposan körbejárjuk és feldolgozzuk azokat a témákat, amelyekről tudjuk, hogy érdeklik a vásárlóinkat. A Lexus Creates sorozat tökéletes példa erre.”* – avat be Brian Bolain, a Lexus International ügyvezető igazgatója.

A sorozat első részében az Egyesült Királyságban élő origami-művész, Coco Sato takumi mester vezeti be a nézőket az origami szépségébe, pontosságába és kreativitásába. Először elkészít egy macskát, utána egy falevelet, majd pedig egy bonyolultabb pillangót, közben pedig meg is tanítja a Lexus Creates nézőit, hogyan alkothatják meg ezeket. Coco Sato közismert arról, hogy a hagyományos japán esztétikát egyedülállóan modern szemlélettel önti formába. Alkotásai ugyanúgy készülhetnek papírból, mint szövetből vagy akár élelmiszerekből, sőt az elektronika sem idegen számára, amikor egyedi műremekeket és nyilvános origami-installációkat készít. A Tokióban született és a londoni Central Saint Martins képzőművészeti főiskolán végzett művész a japán hétköznapokból merít ihletet, és munkásságát az a vágy hatja át, hogy felszámolja az emberek közti határokat, és segítse a különböző kultúrák megértését. Sato munkája hűen tükrözi egyre gyorsabban fejlődő, stresszes világunkat, feltárva a kapcsolatot az emberi interakció, a technológia, a tér és a természet között, s mindezt áthatja az a meggyőződés, hogy az egyénnek módjában áll pozitív változást hozni mások életébe. A közösségi médiában, oktató videókon keresztül osztja meg művészetét és tudását, miközben arra törekszik, hogy rávegye az embereket: a kezükkel alkossanak dolgokat, sőt ‘gondolkozzanak’ is a kezükkel. Azáltal, hogy együttműködik egy ilyen művésszel, a Lexus azt reméli, hogy tovább erősíti a kreativitás értékét, bemutatva, hogy a szépség és az érzelem egy egyszerű papírlap segítségével is megteremthető és átadható.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com